text: Storken kom for tidligt
  27 april 2012 kl. 16.54
  Fredag ved 17-tiden landede en stork i landsbyen Dons nord for Kolding. Det var cirka en måned for tidlig - for familien på Dons Byvej venter barnebarn til juni.
  Hanne og Finn Roos Madsen nåede dog at få taget et par billeder, som de har sendt til TV SYD.
  - Desværre løb batteriet tør for strøm, så vi fik ikke taget billeder, da den fløj, skriver parret. 
  TV SYD har de seneste uger modtaget flere billeder af storke rundt i regionen. Tak for det. 
  Det er ikke noget nyt fænomen, at storke fra Nordtyskland søger op over grænsen (Vi er vel med i Schengen...!) for at se, om græsset er grønnere og frøerne saftigere på vores side af grænsen. 
  Men desværre betyder landbrugets kultivering af landet, at storkene har svært ved at finde føde - og så fortrækker de retur til Nordtyskland. 
  Men så er det jo glædeligt, at der tilsyneladende er held med parringen i Tønder - som omtalt i TV SYD torsdag. 
  God weekend.
  